‘Brandstof-sindikaatleier’ vasgetrek(Foto: SAPS) ’n 35-jarige man is vasgetrek wat glo die leier is van ’n sindikaat wat na bewering betrokke was by die diefstal van brandstof en beskadiging van noodsaaklike infrastruktuur. Volgens lt.kol. Philani Nkwalase, woordvoerder van die Valke, is byna 8,5 miljoen liter brandstof ter waarde van ongeveer R102 miljoen die afgelope jaar landwyd uit Transnet-pype gesteel. Altesaam 46 verdagtes is die afgelope drie maande in hegtenis geneem in multidissiplinêre operasies. (Foto: Verskaf) Die vermeende sindikaatleier is Woensdag in Pretoria tydens só ŉ multidissiplinêre operasie vasgetrek. Die span is gelei deur die Valke saam met Bidvest Protea Coin Security en die Gautengse departement van vervoer. “Die inhegtenisneming volg nadat twee verdagtes Saterdag vasgetrek is in verband met die diefstal van brandstof en die peuter met Transnet se nasionale pyplyn in Vrede in die Vrystaat,” sê Nkwalase. “Die verdagtes is in hegtenis geneem toe hulle die gesteelde brandstof in Kromdraai in Emalahleni (Witbank) afgelewer het. Die tenk vol brandstof is gekonfiskeer.” (Foto: SAPS) Die twee, Mauro Aurelia Langa (41) en Solly Khoza (35), het Dinsdag in die landdroshof op Vrede verskyn en sal na verwagting Maandag weer terug wees in die hof. “Met die jongste bykomende drie inhegtenisnemings wat met hierdie voorval verbind word, is altesaam 49 verdagtes landwyd in hegtenis geneem.” Die vermeende sindikaatleier sal na verwagting Donderdag in die landdroshof op Emalahleni verskyn en sal dan Maandag weer saam met Langa en Khoza in die landdroshof op Vrede in die beskuldigdebank staan.